
    DOVOLJNO JE NA TRENUTAK

  
    dovoljno je na trenutak

     

    dovoljno je na trenutak da ostanem sam:

tvoj jutrošnji izlazak, dulja kupovina,

ogledala i boje, ploče,

zagledanost u drugog muškarca, restoran,

tvoja odluka otići, gužva u bolnici,

knjige u ruci, razgovor u kafiću, na trgu,

ključ zaboravljen u hodniku, mrzovolja,

velim,

dovoljno je na trenutak da ostanem sam:

šuštanje vode u kuhinji, starija žena,

puštanje ploča u muškom paviljonu,

plač djeteta, ljeto u ramu prozora,

sasvim stare i nevažne pjesme,

čine moj razgovor s licem koje je bilo

u mojoj sobi

  
    o tome ja ne odlučujem

     

    Uvijek sam se tome čudio,

još kad se snijeg topio u pitkosti

tom čitkom štivu o smrti:

razgovoru bez gorčine i mirisa

nepojedene hrane i grkosti podnevne

limene glazbe,

nigdje kod njega ni uvrede ni straha,

nešto kao ugašena noćna lampa pred

spavanje, pritvorena knjiga,

i kao uzgred smrti: “dobra večer”,

ali tako na jednom snimanju za radio,

gdje sam strepio nad rasipnošću mog

glasa, baš sam počeo pričati već rečeno,

o smrti, i o smrti, i njegovoj,

kad mi rekoše da se i on na kraju uplašio,

zastalo mi je piće u grlu i nepojedene mrtve

mrtve hrane u zubima,

o tome onda ništa nisam govorio.

  
    čudno je to čudo

     

    Čudno je to čudo,

moja draga i draga moja,

odčudila dva debela doba:

zima i zima,

moja draga i draga moja,

od čuda budno ležim:

pijan i pijan

u pijanom snijegu,

draga moja i moja draga,

a tvojih stopa ni traga

ni traga

ni traga

moja i moja; draga i draga.

  
    ljetopis

     

    ispuniti, požuriti, svakako ispuniti,

administracija, papiri, preko glave,

ali napisati, kao da neće biti dovoljno

dana: zapaljena cigareta djevojke

koja će skočiti kroz prozor, sasvim

običan osmijeh, kavana, coca-cola,

radio, popularni jazz

ljubac ispod sivih deka, SC, na brzinu,

kava, vino, pijanstvo, spasiti se,

ljubavi moja, spasiti, ti spasi,

– avioni koji će nas stići:

kamenje, lišće, more,

ljetopis,

spremna, zasukanih rukava,

otpočinješ, tvoja noga, koljeno,

spremna, zasukanih rukava

  
    početi, svakako početi od

     

    sad je najvažnije naći spas, pričati

o spasu, u promrzlim cipelama i kupiti

nove pse, zasukati rukave i ne mrštiti se,

zapravo,

početi od svoje dvije noge

i dvije ruke, od skočnog zgloba, od očiju

i kose, i mjesta s kojeg se piše,

– ako to nije bolnica

i kaznionica

– krenuti

– ne počinjati ispočetka; imati raspored

u kojem je sve važno: hod, tramvaj, bilježnica,

pročitane novine, povijest Hrvatske i zgotovljen

objed, dodana košara za smeće, svakako:

početi od svoje dvije noge i svoje dvije

ruke i

  
    marija o svojoj budućoj zemlji

     

    … samo neki hrvatski radnik

u čeličani, zaslijepljen željom

da što više uštedi, kupio bi takvu

prugastu košulju.

S. Bellow, Herzog, str. 76

     

    o tome mi onda govori, o tom sloju

iskopane zemlje ispod mojih rebara

i bijelih tabana, a sada je između

nas pokraj Narodne banke FNRJ

i ne možemo je prekoračiti,

i ti si se počela pretvarati u

u školjku, ali ne, ne, to je greška,

vraćaš se svojim rukama i mi

počinjemo iz zemlje oblikovati

konja (koji je već tamo bio u

rahlini) postajemo hrabriji i

jači u prstima, sada već gradimo

farme, države-životinje, iz zemljanog

ravnodušja slažemo kuću i

(smije li se to danas tako reći-kurzivom)
čitavu noć goli pjevamo dijete,

o tome mi onda govori, o toj zemlji

koja je sada u tebi i koja je sve

i ništa, ravnodušna i moguća, a

sada isijava na moju kožu tebe

koja ćeš tek otići spavati u

neku drugu zemlju

  
    tri dana

     

    Tri dana, skoro sretna,

osvajala si povratnom prisnošću dnevnu tvrđavu,

(ljudi i tako žive)

tri dana

odsjedala u imenima mojih stvari i potreba,

zatomljenih i zaboravljenih nakon upotrebe,

osupnula dvojnost ogledala i zakone fizike,

tri dana

kružila dahom: mršavost i položaj mog nosa,

glave i zubi,

    prosjaci pred portom krušnim rukama dijele

središte tvog (valjda sretnog) oka:

mene i more

    pojavila si se preda mnom, zadihana i kao sretna,

kružna, topla u zamahu: već sam se nadao ljetu

ispod mostova, ili čak, vremenu bez godišnjih

doba;

kao kad dođe zbilja pjesme

    ukipila si se s jednim prstom manje

(on se odlutao doticao moje nezavršenosti)

uzdahnula (mislio: konačno sretna)

štrepao: sad će /satće/ sad, sad.

    predomislila si se,

zalupila vrata i

    izašla

  
    PUČIŠKI ZBORNIK

  
    ULAZIMO U NOĆ, a zastave su pale

     

    ulazimo u noć, a zastave su pale,

puževi vjetra ližu nozdrve

spavača, obilježene slike razumijevanja,

da li se mi razumijemo, da li se mi razumijemo,

glineno posuđe, kamen imena, opstati

čekajući dodir na kralježnici, rendgenski

snimak jedrilica u oku, riječi srpanj,

kolovoz, natopljeno rublje, pamćenje mora,

tvoje uzaludno lupanje na vrata ljubavi,

zar

  
    ŠTO SE TO DOGODILO S RUKAMA MOJIM, vosak

     

    što se to dogodilo s rukama mojim, vosak

kojim klijaju iznenada otoci, stoj na rukama,

jutarnja tjelovježba, drhat rebara i grilja,

smisao iznenadnog odlaska, nad razastrtim

stolom dočekuješ goste, nestrpljiv trupkaš

koljenima stolica, poravnavaš rubove zidova,

treba doći zaljubljenost, ljubav za tvoje

grudi, zbunjenost, zeleni anđeli poljubaca

  
    KUĆA KOJU SMO POČELI GRADITI, svrha

     

    kuća koju smo počeli graditi, svrha

njenih zidova, oblik pokrivača, roletne,

kiša, danas je (eto) konačno sve gotovo,

gosti su ispraćeni, poreznici, umorni,

umni i prašni, gadost samoće, pogledaj

(samo), male ubojice vršljaju ispod

temelja i istjeruju nas

  
    VRAŽJI OKOT OTOCI, farovi u moru

     

    vražji okot otoci, farovi u moru,

oni koji ne tonu, kretanje automobila,

prostor za odvod bure, odlazak na prstima

do obližnje borovine, zahoda, vijesti o

požarima, uznemirena budnost, tablete,

mladići koji su znali doputovati, vino

u zglobovima koje šubonji, a ti to nećeš,

svjetla kuća, u prolazu,

brišući vlak

  
    HITRO SE SPREMAŠ, znaš (znaš)

     

    hitro se spremaš, znaš (znaš)

konačno moraš otići, sklopljena čitanka

o ljubavi, (prvom i prvoj) hitre

skice za rastanak, položaj ruku i

spolovila, odlazak (kao konačno,

kao definitivno)

ali još uvijek sjediš u mraku,

pognut, igrač u utrobi šahovskog kralja,

grbavac nad knjigom, nakanom,

lošim običajem

  
    POSLIJE LJUBAVI

  
    poslije ljubavi

     

    Plaši me način na koji staješ pored mene,

poslije ljubavi, u mraku,

sliči licu sigurnosti starosti koja se neće približiti

ničem više osim smrti.

Nije to zbog gradova (kojih nema u mojim očima)

i starci imaju kredence sa slikom mora u zimskom vlaku,

stavljaju glave ko metalne čiode u kutove samačkih prozora.

Plaši me način na koji staješ pored mene,

poslije ljubavi, u mraku,

jer vidim dječaka koji te fotografira i viče nesretan:

“Osmijeh! Osmijeh! Ptica! Ptica!”

i ne sluti zmiju (zagledan u plahost tvoga rublja na kaminu).

Plaši me način na koji staješ pored mene,

poslije ljubavi, u mraku,

tu je i mucavi čovjek (kojeg sam zaboravio pozdraviti u trijemu)

zaljubljen ispod tvog kišobrana u tebe i prvi snijeg u Zagrebu.

Plaši me način na koji staješ pored mene,

poslije ljubavi, u mraku,

ima te u jabukama (koje si kao slučajno zaboravila u mom džepu)

ima te u zraku sobe i pitanju postelje,

nemjerljiva je tvoja odsutnost brojem indijskih čajeva,

pismima (mirisne, kao da drugačije ne mogu biti) Čehinje,

porukama mojim davnim ljubavima: Zašto mi Jeleno, ne značiš ništa

Plaši me način na koji staješ pored mene,

poslije ljubavi, u mraku,

jer odbrojao sam korake niz smeđe sobe tvoje,

(udova plemenita Carmen viri iza plijesne ključaonice);

miriše zapis obilježenih mjesta tvojom ravnodušnošću,

kojom staješ pored mene,

poslije ljubavi, u mraku.

Pisaći stroj (UNIS tbm de Luxe) i psi svih vrsta

otkucavaju tvoje prste u mojoj biljnoj utrobi,

koja te pronosi od GUNJE (Vrbanja, Drenovci, Spačva, Otok,

Privlaka, Vinkovci) prema GUNJA-svijetu.

Plaši me način na koji staješ pored mene,

poslije ljubavi, u mraku,

šuštavim podsjetnikom zaboravno-mekih reklama, šlagera,

jednoličnom ubojitošću sivozelenih lagera.

  
    kako ja to živim bez tebe

     

    Pitaš

Kako ja to živim bez tebe

Vremena nemam na odmet

(odmetnici zasjedaju kobilje obilje fraza)

Odviše (od više)

odmećem se od vremena i sna

Zauzimamo planinske niske

krčme i stolove (drvene volove)

i psujemo uz vinske vriske

teško i glasno

(spomenemo i Krista)

Dočekujemo pucanje ledova

i ližemo skorite rane oči štuka

Pušimo tvoje ime

Dimovi riječi

Sva si od:

“Nema te”

Potežemo mač i molitvu

(poslije nas od te

smrtne jakosti bole kosti)

Rješavaju te čitači novina

na stablima i u krošnjama

Švercam te na granicama Rima

(uz pospane krajolike i pod 33 okretaja

starih ploča:

Liebesfreud

Cello solo Antoni Sala

With Piano)

neocarinjen i neokrunjeni

prilazimo slanosti

Mora

Pitaju za tebe

(kako ti je danas ime:

Bolest Početak San Smrt

bolestpočetaksansmrt

Pitaš

Kako ja to živim bez tebe

Ime sam tvoga Imena

Imena smo istog Imena

(koje nije naše ime)

zapisujem te hrabrošću imela

()

Sigurnost je miris tvog sapuna

LAVENDER YARDLEY LONDON

zajednička pidžama

(prostor koji čeka tvoje tijelo)

koji tek ponekad provjeravam

i smijem se razmaknutosti tvojih grudi

razmaknutosti

crne osti stvarnosti

Sva si od:

“Nema te”

  
    bježanje tramvajem od srca

     

    Moja su vrata pravljena

s tvorničkom greškom i

nisu za ovo vrijeme.

Otkuda ovakva greška

u vrijeme opće stabilizacije

(direktori se znoje,

radnici dižu ruke,

o tome pišu sve novine.)

Moja su vrata pravljena

s tvorničkom greškom

i nisu za ovo vrijeme,

a majka Nacija je grcala od zadovoljstva

kad se rađao ovako dičan sin kao ja

i otac je slavio

(tad se radništvo još nadalo).

Meni trebaju ovakva iskustva

dok korača seljačko-radnički sin betonom,

postavlja se pitanje:

povijesti, opstanka kozmosa i nafte

hoću li ja prihvatiti Grad

s teorijom metafore u srcu.

Bili smo odavna u govnima do grla

ali je otac slao u vražju mater putnike,

mora se znati red i raspored,

djed je supijan od ovakvog unuka,

sad dolazi značajan trenutak:

prvi put u moju pjesmu ulazi

uzglobljeno jednooko čudovište

(nije bik, konj, Odisej, cvijet)

stupa

tramvaj!

Moja su vrata pravljena

s tvorničkom greškom i

nisu za ovo vrijeme.

Imaju veliko UHO u sebi

i broje korake

i čekaju tebe

u vrijeme opće stabilizacije,

ali ti si slana od čuđenja,

a ja ne mogu pobjeći od srca

(ne jedem meso petkom)

i čekam te:

ispraćam dječake u meni da umiru,

odrast ću kad prođe tvoja krv.

  
    jelena na žici

     

    Žicam

Lice

Ulice

(cvjetno umjetno caklasto)

Žicam lice ulice

Razrijeđen u rasporenom redu

Trbušnom ušnom bolesnom rasporedu:

Crni cimer crnac svrgnuti kralj

optočen suncem u žutim isijecanim dinama

drvenim zubima kljuca po dinjama

košpicama gradi državu na prijestolju od

ebanovine.

(cimer, vocak, zlato.)

Vocak: pobjeglo vido voska u

Zlato: nevido.

Okružen okužen crnom travom na ivici

Smrću (pjesmom) vežem se lancem

I rastem i sve bliži nagnutoj zemljinoj žbici.

(moguć je obrat u drugoj smrti /pjesmi/

obratnici)

Raduj se, Jeleno, u grijehu,

(ako nemaš Isuca u rodnici)

trebaš mi u ovoj novoj bici

a nitko ne može pomoći:

rimski (rimokatolički) na granici carinici

ni antibiotici.

Pucanj. Pucanj. Pucanj.

  
    bez naslova ili ni slova o ljubavi

     

    Molbu smo poslali u travnju

(kad su u srca zavalili smetovi snijega)

potpisujući se ozbiljnošću zaljubljenih:

“… nadajući se da ćete nam izaći u susret

unaprijed Vam zahvaljujemo i drugarski Vas po…”

Iz podzemlja pjevali su korovi divljih anđela

i smrzli se jutarnji novinski psi

a dvanaest ludih apostola

u pješčano-žrtvenim sandalama

raznose u bijelim bocama evanđelje,

svi oni dijele moju uvjerenost

i zakonsko (životno) pravo na nju:

topla muškost puši se poslije piva

u žutoj bolesti snijega.

Izdajemo potjernicu s visokom nagradom

ja i moj sustanar (stanovnik ekvatora)

i (ja) slučajni podnebljenik panonskog blata,

pjesnici nam se pridružuju (žalosni)

lovci uzvika, glasova,

mlohavih i ižvakanih opušaka govora ulice.

Mislili smo o njoj prije jela i poslije,

dozivali na svim jezicima uz priručnike “bez muke”,

žrtvovali se pregibom ranjenog koljena,

pretvarali zasluge, odličja i medalje u čireve,

izbjegli pokajničke bolničke krugove,

transliterirali starohrvatske tekstove,

sve i sve, da bi nam se ukazala,

a mi smo spremni i čisti:

razodjevene psovke sobe čekaju pokoj i smirenje,

ptice su emigrirale u naša grla,

pjevat ćemo himne zahvalnice,

stojimo ukočeni i počešljani kao datumi

u revolucionarnim kalendarima,

naoružani nestrpljivošću

mirišemo na barut i strast.

Molbu smo, kao što se vidi iz priloženog

poslali u travnju,

(kad su u srca zavalili smetovi snijega)

… molimo njenu toplinu i njenu vječnost

koju često nazivljemo Istinom…

volimo

molimo

grijalicu

  
    nema ni svjetla ni ljudi ni noći

     

    dogodi se, stvari se javljaju u svom

prvotnom obliku, zašume kao trljanje

suhim šakama zrele jabuke u bilježenju

njene težine i udarenosti,

pred vjetrom punom časnih sestara,

ili u ribarnici dok su ribe na suhom

u očekivanju ikre, noža i vode,

tada ja imam staru moć, krljušti u džepu,

počinjem ne misleći: novo je vrijeme,

i da sve ono što može moj jezik, korak i glas,

ne postoji u tvojim ušima, na vrhu dojki,

uvećavam svoju moć, tražim mikrofone,

popularne emisije, antene i oklopne uređaje,

širim se na letećim novinskim listovima

i odašiljem poruke preko ljude

koji ćete…

ali to već postaje smiješno:

sunce je spalilo moje uši i moj nos,

skinuo sam uniformu, na mjesto gdje sam pucao

u pomične mete i uplašen kopao rovove,

ti si došla i pila pivo, tvorničko ne misleći

o ponavljanju stvari i o hmelju,

tebi to uopće nije poznato,

već ni ja ne želim ovakvu poruku, ovakvu šifru,

nemoguće mi je odrediti izvor rođenog glasa,

ni što bih s njim,

već ne znam ni što je taj trenutak,

ni što bih i da te konačno dozovem:

vratio te na mjesto odakle si došla,

ili bi ti već htjela ostati, gnijezditi se

u čašama iz kojih pijem vodu,

i to već postaje dovoljnost,

ne vrijedi dozivati, barem ne iza leđa,

a dogodi li se, ne rekoh baš ništa novo,

da se stvari ponavljaju,

ali već hrčem u hladu, ispod stabla,

lažeš, ja hrčem, ne zovem, boli me živo,

to nije moj red vožnje, ni moj

polazak ni kraj

  
    prijetnja mojoj ozbiljnosti

     

    Ne smijem ti sve reći, ali vjeruj,

to je kao kad sanjaš: vrata, kredenac, prozor

i oluci te kradu,

ali sad te ne mora nitko buditi,

zlo se izjednačilo sa snom,

buđenje sa rastom malignih stanica.

Nepomičnost koštanih koljena,

ne uzmiče pred zabrinutom rukom

i pijavicom na znojnom čelu,

dlanovima što nevješto, sa strahom,

popravljaju krajeve plahte.

Ne smijem ti sve reći, ali vjeruj,

to je kao kad sanjaš: i ti vjeruješ u zlo

i čekaš (a svijet zeleni)

i čekaš (a svijet zeleni)

drugi zaustavljaju riječima običnim,

skrivenim, u kavi, cvijeću,

tvoje saznanje (znanje) o tome.

Ne smijem ti sve reći, ali vjeruj,

otac s adresom instituta u novčaniku,

misno odijelo izgubilo je sjaj

u pogrešnim tramvajima,

imaš dvadeset godina:

izbjegao si ospicama, rijeci i drvetu,

zmiji ispod temelja i luku otrovne strijele

zamočene u dječjoj vatri,

utroba se miri s tabletama,

znaš da te ne smije voljeti ni jedna žena,

nervozno zastaju usnama pred tobom

one koje su te znale i “što sada i kako si”

imaš dvadeset godina:

sakri pred zračenjem u mreže očišta

viđene krajolike i hrani se ikrom putovanja.

Ne smijem ti sve reći, ali vjeruj,

trebalo bi izaći pod sunčanu kišu,

trebalo kamenovati male sumnje u ljubav,

trebalo bi vidjeti odlazak snage u kosu i zaborav.

Ne smijem ti sve reći, ali vjeruj,

Budimpešta nije pomirena s tvojom nepomičnošću,

Csontvari (čita se Čontvari) i Vasarely

čekaju tvoje čuđenje

i uznemirenost zraka u tvojim prstima.

Ne smijem ti sve reći, ali vjeruj,

to je kao kad sanjaš, vrata, kredenac, prozor

i oluci te kradu,

ali sad te ne mora nitko buditi,

zlo se izjednačilo sa snom,

ali ti bi pomiren pio u Pečuhu, Ribljem salašu,

da mlako vino hlapi sa mravima u zemlji,

starac u Mohaču trči na Dunav i viče:

“Vaš život je veseo, a moj grob dugačak.”

Na žicama gitare krstare brončani pauci,

zvoni podrumska kasa “National” na ubačene valute,

raspitivao bi se o njenoj starosti i podrijetlu.

Miran i plemenit lažljivo produžuješ zubima pjesmu,

ne smijem ti sve reći, ali vjeruj,

ne želim ti sve reći, ali vjeruj,

ne smijem ti sve reći, ali vjeruj,

to je kao kad sanjaš: vrata, kredenac, prozor

i oluci te kradu,

ali sad te ne mora nitko buditi,

zlo se izjednačilo sa snom,

buđenje s rastom malignih stanica,

trebalo bi pjesmu produžiti, odužiti, razdužiti, zaslužiti,

kamenovati, raskamenovati, otkamenovati,

zakamenovati,

zaustaviti prije trnja prijetnju,

oteti pjesmi zdravu k

r

v

i mirisati naranču na bolničkom ormaru:

pobijeđenu

nepojedenu

  
    školska lektira

     

    već si se spremila na tu

pripremljenu sočnost

stoji već dugo na poatu

u skladnosti boje ormara

i korica

(latinski nazivi)

zjenica cijedi red za redom

osmijeh u napetom jedru:

jabučik vjetrovi čitanke

suhi miris brašnjara

i djevojčice u crvenim

krparama na tavanima

strule jabuke kupljene

preko sindikata

biti sam

bolesna djeca:

“Debela, debela,

najela se pepela,

pepeo smrdi,

debela prdi.”

pepeo i pepel

samo po redu

odredi

uvodni dio

glavni dio

zaključak

za bolju ocjenu dodati

“što je pjesnik hteo time da kaže?”

  
    razglednica iz tramvaja

    teta emilija

    (djetinjstvo)

     

    umrla je u uvjerenju

o moći noćnih ličinki

iz svilenih dječjih

gaćica

o tome ništa ne slute

dud

i njen otac u monduri

talijanskog konzula

nije dočekala

već prije oboljela od

rijetkih tumora

umora

a mi smo odrastali

uz razglednicu sa

zdrmanim rukopisom

obješena sjena u sjenari

hroma harmonika

mačji jezici veljače

se s olucima

žene u ožujku slave

nigdje djetinjih moći

odjednom

! ! !

(umjesto gle, znak čuđenja)

ishodani smo i bistri

niz noge u pljesnivom znoju

zrak

mile raskrilate ličinke

prprprprprprprprprprprprrrrr

šuštava prhut

tramvaji

tramvaji

  
    pogrešan dan

     

    (Školska zadaća:

Početak proljeća)

naprosto

otpočetka

pogrešan dan

nulti meridijan

već smo počeli

i kasno je

(noć se svrstala

u proljeće

dok smo spavali

uz ukradene knjige)

naprosto

otpočetka

pogrešan dan

nismo znali

kaputi i slijepi

šetači

i čekači blagdana

glazbe

ništa nismo imali

a već se snima

film

lutke i cvijeće

danas je DAN žena

na kraju si pristala

trebam otići

naprosto

pogrešan dan

  
    tko žurio vrat slomio

     

    Kad, danas već rijedak,

zajuren konj

tada, žene vrište,

vonj ribe,

britki švedski čelik

na obrijanom grlu

prašina praši na

djeca i psi, jedino,

izlete u toptav kas

tuđine

odšepesa li hromljiv

i sipljiv, najuren,

konj

nama ostaju ugašeni jezici

posuti prašinom

zahujalog

u klaonici, u, klaonici,

zaklanog

konja

  
    umiranje

    u mojoj zemlji

     

    Ozbiljno,

ni sam ne znam kako,

ali već spreman, gol

i opran, vosak,

bez saslušanja,

uostalom, to se

kod nas uvijek

događa: mrzli Isusi

na raskršćima, selišta,

bakreno posuđe i posvećene

svijeće,

fascikli oklopljeni i

dogovoreni,

a nebo se smiješi u

spremištu, u spremištu,

i ja sam uozbiljen i spreman,

čist, takoreći,

(okopnjen i hladan)

ni ne mogu pomisliti

da bi se drugačije moglo,

odjednom, u vlastitoj

pokradenosti, žene i gole

usne, ne vino ost,

kruh i sol,

bilo bi sasvim zgodno

predomisliti se, ali,

Amen, amen, amen

  
    ZGOVOR

  
    grad dobrih ljudi

    (pjesma)

     

    Sumnja je opstojala prije slova naslova:

GRAD DOBRIH LJUDI

na putu između studentskog doma i gostionice,

u knjižnici, vlaku, na predavanju,

kod izmjene bonova u restoranu,

ne, ipak ne bih, ne nikako, mogao reći:

“Živim u gradu dobrih ljudi”

pijanci sitni lopovi i prosjaci

u skloništima pred kišu

očevi majke braća

glave nosovi iza pulta iza leđa

radnici direktori posao žene

noćna samoubojstva i javne smrti

promocije objave diplome

Ali postoji troje ljudi

(od kojih se meni jedna sviđa)

a ona dvojica (ili dvoje)

u tramvaju, uredu, u redu,

i ostalim javnim (mogućim, dozivnim)

i zabranjenim mjestima

sviđaju se drugoj šestorici

i svi smo u svom rasporedu ljubavi:

spavanje s djevojkom (minutno svojom)

između bolesti i kazališta:

to su već moje tijesne ko sobe tjeskobe

televizori, anđeli na vrhu čačkalice

kruh i sol

ne, ipak ne bih, ne nikako, mogao reći:

“Živim u gradu dobrih ljudi”

Ali postoji troje

(od kojih se meni jedna sviđa)

a daljnjih deset

i sve se ponavlja…

  
    uhapšen čovjek

     

    Stajao sam tako, jednom,

skriven, iza vrata,

na jednoj nozi,

spreman skočiti kroz

prozor,

a tada je pospan glas

s radija, počeo govoriti,

uhapšen čovjek,

nejasne okolnosti, nož,

tek, pravorijek,

pomislio sam:

gdje sam rođen, ima li koga,

sluša li radio i žuljaju li ga

lisice,

tko je? ljubi li,

Stajao sam tako, jednom,

skriven, iza vrata,

na jednoj nozi,

spreman skočiti kroz

prozor,

a tada je pospan glas

s radija, počeo govoriti,

(al’ već odavna nisam bio

skriven i na jednoj nozi,

skočen, spašen, bez krvi)

uhapšen čovjek,

nejasne okolnosti, nož,

tek, pravorijek,

nisam ni mislio:

gdje je rođen, ima li koga,

sluša li radio i žuljaju li ga

lisice,

tko je? ljubi li,

jer već odavna nisam bio,

jer već odavna nisam bio,

a tada je pospan glas

s radija

  
    oslobođenje skoplja

     

    Išli smo tako, jednom,

moj prijatelj, tako me

je tad sa slanog kamena

zvao,

i njegova djevojka: ona

je pričala o Cezaru

i prodanoj karti,

druge djevojke koja nije

došla,

predstava koju smo išli

gledati, glumljena je na

dvije strane: glumci,

jedan bijeli konj i crni

klavir,

noćni, bio je rujan, vjetar,

prljio je naše noge,

naših šest nogu.

Na kraju igre, zadovoljni,

glumci su prohodali i

glavni je ozdravio,

jedino onaj što čistača je

i Cigana glumio,

i nije ispod koljeničnog

zgloba imao ništa,

na kraju nas pozdravio

sa štakama,

beznog.

  
    sedam jabuka

     

    Jutros su sedmorica streljana, obješena,

Jutros su sedmorica nas spavali ko zaklani.

Jutros od iznenadna snijega razbijenih čaša

sedmorica streljana, obješena,

sedmorica uzbuđena, probuđena:

za sedam snovnih žena?

za sedam opalih jabuka?

Sedam obješenih glava.

/Pjesmo, sva si od nemoći i Smrti,

izdajem te za realnu dnevnicu, svakodnevnicu,

među sedmoricom koji su spavali ko zaklani

prozvan u magijskom zraku pred limenu

huntu odlivenih slova, glazbu notiranih misli,

mislim njihovim dužinama,

između dva kruga: cijevi i oka

pjesme i smrti./

Jutros agencije uzvikuju buđenje,

kotrljajuće oblike niz trgovine i trgove,

podjela pobjeglih planova za budne:

za sedam trulih jabuka?

za sedam trulih srca?

Sedam obješenih glava.

Jutros su sedmorica streljana, obješena,

jutros su sedmorica nas spavali ko zaklani.

  
    zgovor

    uputstvo za upotrebu telefona

     

    Događa mi se to kad:

1. PODIGNEM SLUŠALICU

lijevom rukom, prinosim je uhu,

čekam signal “slobodno”, kao

i prvi put, huškajući izdajnički

dah i brojeći grlucanje utrobe

stroja

2. UBACIM DVA DINARA

u jednom kovanom komadu, pre-

bacujući usne gvalje i ugruške

srca s jednog kutnjaka na drugi,

i biram željeni broj, kažiprstom

3. U SLUČAJU ZAUZEĆA I AKO SE BROJ NE JAVI

o tome uvijek mislim, pipam opuške

prethodnih razgovora, ucrtavam stopala,

otvorena usta, zaust, “da, molim”, pogreška,

smetnje u centrali

4. SPUSTIM SLUŠALICU I NOVAC MI SE VRAĆA

isti onaj, nerazdijeljen u fone,

nedoslan žicom, može se pokušati,

jednom, još ednom, oš, šššššš

napolju postoji samo mekota

mlakog vjetra, krivi dim i crna uspavana

životinja, na drugom kraju

  
    australija, australija

    (gdje konačno živjeti)

     

    iskežen divlji jarac

pogano brsti temelje,

zaustavljen u dvonogoj

bolesti razmjerava moju

dob: od kamena do kamena

od bilja do bilja,

zuri u svoje zemlje na dva

jezika, privoljet će se

jednom kontinentu iza sna

u zvonjavi telefona,

odasvud nove odluke:

Tania otkrivena terra rossa,

ona nevješto vrijeme,

spava tek od sinoć na hrvatskom,

uči da je kao more:

s mojim nerazumnim jezikom u uhu

i prstom na pupku,

besmislene vojske soli nagrizaju

farove mesa Čileanke odbjegle

pod moja brončana rebra,

svjetionici šalju S O S

sigurnim kućama u hladu,

već je kasno, daleko sam i nigdje:

g d j e k o n a č n o ž i v j e t i

u čijem snu skončati,

gdje je ta zemlja, sredina otoka, mora,

zbunjen jarac pred ostriganim

prodavačima reklama:

AUSTRALIJA, AUSTRALIJA

ujutro natečen od sumnji

bljujem loše konzervirane zvijezde

pregrizam vlastiti želudac

i ne vidim ništa

  
    počinjem pisati pjesmu (o ocu)

     

    Počinjem pisati pjesmu o ocu

koja baš počinje sa:

“počinjem pisati pjesmu o ocu”,

kad me taj isti otac zove,

pomažem okretati željezni okvir,

vraćam se u kuhinju i tipkam:

“počinjem pisati pjesmu o ocu”,

to je već previše i tog istog oca,

držim dva kraja i on poluslijep vari,

bježim u sobu bez slika i s krevetom

“počinjem pisati pjesmu o ocu”,

a već bijesan i slijep otac

kriči na svoje mjesto i željezo,

po prirodi brzo shvaćam i jurim u ostavu,

pronašao sam pravi trag i opiljci

metala koji su grgoljili u mome uhu

dobivaju svoj redoslijed i smisao,

ali…

vrištim s ispečenim vlastitim rukama,

nepažnjom dobio sam po prstima,

izgorio od dva upaljena, zavarena,

metalna kraja,

otac mi nakon ulja i hladne vode

dobacuje rukavice,

to mi se nikada više neće dogoditi,

vraćam se i nježno, ne i poduzetno,

pišem u rukavicama:

“počinjem pisati pjesmu o ocu”

  
    ne ulazi sa zapaljenom cigaretom

    (molim urednike za riječne rudnike

i grafičare da velika slova ne oti

/skuju/masno, pjesma je bez para

/bola/besparolna/)

     

    Moram za ram pri

znati

nisam sklon

ni (sam) konj

soc(radnici) i voljni

davaoci krvi

rad ijem i pijem

obuzet (oduzet) već

mikroskopiranjem

srca (M-rca)

al’ i otac ne rad(i)

žuljna plaća

me kičmu laća

Pod(uzeće) krbano

Ž VI PR Z IK RADA

tići se: sm(rad)

kamilica lica i drač

– lokomotiva –

motiva iva –

VODE 5,5 m3

smo sko čili iz

vlaka laka raka

al’ otac ček’ oš

s i g n a l

/pišteći:

piišteeećiii

tuuuffff/

ko ruski samovari

samo vari!

uprav ravna zgrada

rada se drži:

REFERENDUM

SAMOUPRAVNI SPORAZUM O

OSNOVAMA ZAJEDNIČKOG

PLANA RAZVOJA RO U

RAZDOBLJU ———–

  
    GRAD

  
    ivo

     

    Moj prijatelj nije našao soba,

i to je dobro,

jer sve bi drugo značilo poraz;

lipanj u sobi prepunoj snijega,

neukus, komad svinjetine u

njegovom, laganom, biljnom doručku.

Moj prijatelj nije našao sobu,

i to je dobro,

jer sve bi drugo značilo poraz;

završeno putovanje preko Singapura

(od 24 sata i dvije godine)

izgubljene fotografije,

koje smo još se on usuđuje

izrađivati: obično zeleno lišće,

Moj prijatelj nije našao sobu,

i to je dobro,

jer sve bi drugo značilo poraz;

za ruske emigrante,

zimu za australske starince,

njihove crteže,

propuh za male duhove jezika,

On s djetetom pod nepcima,

osumnjičeni graditelj kuća,

narukvica oko kosti,

on sada umire u Indiji,

on sada ševi u Australiji,

on je Irkinja koja uči hrvatski,

trbuhozborac,

i sve je – kost, jedna vlas,

opasna oštrica noža,

And everything is – a bone, one hair,

The dangerous edge of a knife.

  
    učitelj

     

    
      Grožnjan, Josipu Kruniću
    

     

    neposvećene horde glava

svučene s autostrade

mile iz rukava učitelja:

umjesto blagoslova

jutarnja vježba i suha hrana,

tko će izdržati u podijeljenu

zraku; učitelju je oduzet štap,

učenicima ostavljena tvrdoglavost

i vosak u ušima

  
    ono što bi ti htio

     

    nemaš snage, danima nemaš snage,

kružni tokovi, mehanizam kretanja.

možeš li proniknuti u vrhnje slova?

svježi humci blata –

nad kojima ucrtavaš rečenice,

komade zelenila, nova značenja.

što će to biti od tvoje pognutosti?

“razdvajaš čvorove, žile, smrt”

i da li je to

ono što bi ti htio

  
    uspomene

    (nacrt tramvaja)

     

    siguran sam, posve siguran,

kao nepomičnost konja u stepi

iznad glave,

imam pravo na tu smradnu pokretnu

kutiju kao gnjilu ranu

u koju ulazim s bijesom

danima noćima

bez očiju i bez karte

siguran sam, posve siguran,

u to banalno skupljalište

u spomen mene:

kupili smo pšenicu i tebi isto

čaja limuna i jaja

grizem nebo: mesno plavo iznad

(kao koža mrtve mačke u

ljetnoj vodi, dok se u parku psi

njuše, a gospodari skutreni

pipaju udove i vlast, zvižduk:

dolazi)

a ne mogu zaustaviti to otjecanje

vojnika u koru mozga

i lišće (PRAZNO) u krugu bolnice

topi se sladoled

dvije ljubičaste francuskinje

traže jeftin hotel

siguran sam, posve siguran,

u kožne jelene na mađarskom albumu,

u razglednice, rešetke i tri jabuke,

siguran sam, posve siguran,

kožni jeleni na mađarskom albumu,

razglednice, rešetke i tri jabuke,

razbiti, prokleti

pobjeći bez glave

  
    skok

     

    kontrolori prihajajo.

eto.

ti si se odlučio zatvoriti i

naučiti. i školjka je završena. za

tvorena. plivač tapka nogama. vla

ži jagodice. pljulje. radnik kreće

s krova. kao skočit će. obojica.

i skočio si na ulicu. iz crnog me

sa mraka. ali već te ne prepoznaju.

uopće. tvoj govor ne reagira na

sočnost. prolaz. glazbu iz etiopije.

crnci i lektori. oblak zraka. oluci

pada. Sumnja. koja se nastavlja.

bombardira. preslušana. provjerena.

ispljunuta prije skokka.

krovopokrivač-transparent

smola.

kontrolori prihajajo.

  
    rs

    (muška snaga)

     

    Da, svakako, to sam morao

naučiti prvo, priče o snazi

s naftom i ribljim krljuštima

iz moga pupka, nisu ni

pišljivog vrijedile boba,

kad je crveno, taj ugovoreni

znak mirovanja: ne prelaziti,

STATI, nisi ni vatrogasac,

ni milicija, ni kola hitne pomoći

ni

  
    grad

     

    Bože, toliko nas košta svaki

naš izlazak: razjeda kožu,

a tamo sigurnost, plin, dok

ljubimo noćni asfalt, mrak.

Bože, toliko nas košta svaki

naš izlazak, ali tu se ništa

ne može zaustaviti, promijeniti,

učiniti; sve je zalud

e

